Rīgas Mūzikas internātvidusskola

Vēsture

1840. gadā Pleskodāles muižā ar 208  pūrvietām zemes tika dibināta privātā "Pleskodāles Audzināšanas iestāde paklīdušiem bērniem" (vācu: Erziehungs-Anstalt für verwahrloste Kinder zu Pleskodahl). Naudu deva desmit turīgi Rīgas pilsoņi, par audzināšanas iestādes vadītāju iecēla namamāti Johanni Baumgarneri. Audzināšanas iestādē bija muižas ēkas un palīgēkas, tika uzņemti apmēram 45 bērni. Par uzturēšanos iestādē bija jāmaksā. Mācības sākās oktobrī un beidzās aprīlī. Bērni strādāja 6–8 stundas, regulāri dziedāja baznīcas dziesmas, klausījās sprediķus. Luterāņu mācītājs bija viens no svarīgākajām iestādes personām. 
1879. gadā uzcēla jaunu skolas mūra ēku. Ēkas augšstāvā bija zāle, klases, ēdamistaba, virtuve, arī namatēva un meiteņu guļamistabas.  Sākotnēji mācības notika vācu valodā, Baltijas rusifikācijas laikā pārgāja uz krievu valodu. 
Lielu finansiālu palīdzību iestāde guva pēc tās direktora Emīla Kleina nāves. Viņš skolai testamentā novēlēja  80 tūkstošus rubļu. Uz šo ienākumu pamata 1913. gadā uzcēla jaunu ēku un veica ēku pārbūvi. 
1919. gada decembrī “Pleskodāle” tika pārveidota par grūti audzināmo zēnu patversmi – četrgadīgo skolu. Patversmē dzīvoja 43 bērni, skolas pārzinis bija Pētersons.
Ulmaņa valdīšanas laikā ”Pleskodāle” tika pārveidota par paraugpatversmi. 1931./1932. mācību gadā četrgadīgo skolu pārveidoja par sešgadīgo. Skolā nodibināja mazpulku organizāciju. Audzēkņi spēlēja pūtēju orķestrī. Zemi sadalīja nelielos lauciņos. Katru lauciņu apstrādāja viens audzēknis, ik rudeni rīkoja skates, darbs tika novērtēts ar atzīmi. Šajā laikā iestādīja lielo ābeļu dārzu (aptuveni 200 kociņu), izveidoja grantētus celiņus un iestādīja košumkrūmus. Par labi veiktu darbu audzēkņus apbalvoja ar ekskursijām. 
Pēc Latvijas okupācijas 1940. gadā iestādi pārdēvēja par Rīgas Valsts 1. bērnu namu “Pleskodāle”, kas bija septiņgadīgā skola ar 75 audzēkņiem. 
Vācu okupācijas laikā bērnu nama vietā izvietoja Valsts zēnu audzināmo iestādi. 1944. gadā atjaunoja Rīgas 1. bērnu namu.

Rīgas 3. internātskola

1960. gadā uz Rīgas 1. bērnu nama bāzes tika izveidota Rīgas 3. internātskola (astoņgadīgā skola). 1962. gadā skolas vajadzībām tika uzcelta internāta ēka.
No 1967. gada 1.septembra skolā tika uzsāktas mācības ar padziļinātu mūzikas apguvi.
No 1977. gada 20. jūlija Rīgas 3. internātskola tika paplašināta par vidusskolu. 1982. gadā skolas vajadzībām vēl papildus nodeva ēku Kalnciema ielā 118.

Rīgas Mūzikas internātvidusskola

1990. gada 7. februārī ar rajona izpildkomitejas lēmumu skola tika pārdēvēta par Rīgas Mūzikas internātskolu, bet no 2002. gada 7. marta – par Rīgas Mūzikas internātvidusskolu.
No 2006. gada 1. septembra skolā darbojas arī Ilgstoši slimojošo izglītojamo apmācības centrs, kas nodrošina mājas apmācību ilgstoši slimojošajiem skolēniem.
Skolēnu rīcībā joprojām ir plaša, zaļa teritorija, kas nodrošina bērniem aktīvu atpūtu pēc mācībām.

Interešu izglītības iespējas

Audzēkņi muzikālās iemaņas un zināšanas apgūst koros, individuālo instrumentu spēlēs, ansambļu un vokālajās nodarbībās. Skolā uzņem skolēnus arī bez priekšzināšanām mūzikā.
Skolā darbojas 5 kori: jauktais koris „Vaidelote”, 5.–9. klašu meiteņu koris „Laine”, zēnu koris, 3.– 4. klašu koris un 1.–2.klašu koris. Katrs skolēns dzied korī un spēlē kādu no mūzikas instrumentiem (klavieres, flautu, klarneti, vijoli, ģitāru vai citu). Koriem ir labi panākumi. Dziesmu svētkos vairākkārt ir iegūtas godalgotas vietas.
Papildus mācībām un muzikālajai izglītībai skolēniem ir iespēja pilnveidot savu personību, iesaistoties kādā no interešu izglītības pulciņiem: aerobikas deju pulciņā, vizuālās mākslas un floristikas pulciņā, jauno ekonomistu klubā „Hermejs”, datorzinību pulciņā, „Vācu valoda ES kontekstā”, vides pētnieku pulciņā u.c.

Skolas tradīcijas un dalība projektos

Skolēni piedalās dažādos konkursos, tai skaitā vokālajos un instrumentspēles, kā arī mācību olimpiādēs, iegūstot godalgotas vietas.
Skolai ir senas tradīcijas: Valsts svētku un Ziemassvētku koncerti, Ziemassvētku vakariņas, konkurss “Mis & Misters Stils”, Gada atskaites koncerts, Melnās kafijas vakars, Pēdējā zvana svētki, izlaidums u.c.
Rīgas Mūzikas internātvidusskola iesaistās dažādos starptautiskajos projektos: „Baltische Junior Phonie”, „Young Ambassadors World Heritage UNESCO” u.c.
Vidusskolēniem ir iespēja papildus apgūt komerczinību programmu LUMA projektā „Esi līderis!”. Skolotāju vadībā audzēkņi piedalās dažādos konkursos un aktivitātēs (izteiksmīgās runas konkurss “Zvirbulis”, Karjeras nedēļas aktivitātes, aerobikas konkurss, intelektuālais maratons  u.c.). Vides izglītības fonda projektā „Ekoskola”  skolai ir piešķirts "Latvijas Ekoskolas" nosaukums un "Zaļais karogs".
Skolā mācās skolēni no dažādiem Latvijas novadiem, jo skolai ir mūsdienīgs un labiekārtots internāts.
Skolā aktīvi darbojas skolēnu pašpārvalde. Tajā iesaistās skolēni no 9. līdz 12.klasei. Skolēnu pašpārvaldes pārziņā ir pasākumu plānošana un organizēšana, arī iesaistīšanās dažādos konkursos un projektos.
Skolēnu balsis un instrumentspēle jau daudzkārt ir skandinājusi Latvijas vārdu ārpus tās robežām. Skola sadarbībā ar Polijas, Vācijas, Lietuvas, Somijas, Dānijas, Norvēģijas, Kaļiņingradas mūzikas skolām iesaistās dažādās starptautiskajās aktivitātēs. Regulāri tiek organizēti skolēnu apmaiņas braucieni gan mūsu valsts robežās, gan ārpus tām.